KIRJALLINEN KYSYMYS P-1340/02

esittäjä(t): Rodi Kratsa-Tsagaropoulou (PPE-DE) komissiolle

(2. toukokuuta 2002)

Aihe: Naisiin kohdistuva väkivalta

Naisiin kohdistuvan väkivallan torjuntaa on viime aikoina käsitelty yhteisön toimielimissä ja jäsenvaltioissa.

Onko Euroopan komissiolla tietoja jäsenvaltioiden toimintalinjoista, jotka tähtäävät lainsäädännön laatimiseen ja väkivallan torjunnan rahoittamiseen? Aikooko se tehdä vertailevia tutkimuksia, laatia kertomuksia ja vaihtaa parhaita käytänteitä?

Anna Diamantopouloun komission puolesta antama vastaus

(30. toukokuuta 2002)

Vastauksena Euroopan parlamentin vuonna 1997 antamaan päätöslauselmaan komissio järjesti vuosina 19992000 Euroopan laajuisen kampanjan, jossa tiedotettiin naisiin kohdistuvasta väkivallasta. Yksi kampanjan tuotteista oli Eurobarometri-tutkimus siitä, mitä Euroopan kansalaiset ajattelevat naisiin kohdistuvasta perheväkivallasta (1999).

Euroopan naisten etujärjestön ylläpitämä naisiin kohdistuvan väkivallan seurantakeskus on toteuttanut seuraavat kaksi hanketta, joihin se sai rahoitusta Daphne-aloitteesta (yhteisön Daphne-ohjelman edeltäjä):

- tutkimus Unveiling the hidden data on domestic violence in the EU (piilevien tietojen esiin saaminen Euroopan unionissa esiintyvästä perheväkivallasta), 1999

- raportti Towards a common European framework to monitor progress in combating violence against women (kohti naisiin kohdistuvan väkivallan torjunnan seurantaa koskevia yhteisiä eurooppalaisia puitteita); raportissa ehdotetaan toimintapuitteita ja indikaattoreita eri aloille, esimerkiksi lainsäädäntöön ja hyviä toimintatapoja kartoittaviin tapaustutkimuksiin, 2001.

Komissio rahoitti sukupuolten tasa-arvoa koskevasta yhteisön toimintaohjelmasta (20012005) naisiin kohdistuvaa väkivaltaa käsitellyttä epävirallista ministerikokousta, joka pidettiin 18.19. helmikuuta 2002 Santiago de Compostelassa puheenjohtajamaa Espanjan johdolla. Kokouksessa Espanja esitteli aiheesta tehdyn tutkimuksen alustavia tuloksia ja alan toimintaopasta koskevan luonnoksen. Tutkimuksessa eritellään vastauksia, joita kerättiin jäsenvaltioihin lähetetyllä kyselyllä, jossa kartoitettiin toimenpiteitä ja tietoja naisiin kohdistuvan väkivallan alalla, myös oikeudellisia ja täytäntöönpanotoimenpiteitä. Tutkimuksen perusteella laaditaan toimintaopas, joka esitellään kesäkuussa 2002 kokoontuvalle työ- ja sosiaaliasioiden neuvostolle sekä oikeus- ja sisäasioiden neuvostolle, terveysneuvostolle ja koulutusneuvostolle.

Ministerikokouksen päätelmät toimitettiin 7. maaliskuuta 2002 kokoontuneelle työ- ja sosiaaliasioiden neuvostolle, jossa jäsenvaltiot korostivat, että on tärkeää monialaisesti ja monilla tasoilla poistaa naisiin kohdistuvaa väkivaltaa, vaihtaa hyviä toimintatapoja unionissa ja järjestää edelleen tiedotuskampanjoita.

Myös Barcelonassa 15.16. maaliskuuta 2002 kokoontuneen Eurooppa-neuvoston päätelmissä viitataan tarpeeseen määritellä yhtenäinen ja monialainen lähestymistapa, jolla poistetaan kaikenlaista naisiin kohdistuvaa väkivaltaa yhteistyössä kaikkien asiaankuuluvien toiminta-alojen kanssa.

Yhteisön Daphne-ohjelmassa (20002003) pyritään torjumaan lapsiin, nuoriin ja naisiin kohdistuvaa väkivaltaa. Ohjelman tarkoituksena on verkottaa väkivallan torjuntaan omistautuneita organisaatioita hyvien toimintatapojen vaihtamiseksi ja tiedottaa asiasta kansalaisille mutta myös tietyille ammattikunnille kuten lääkäreille, opettajille, juristeille ja sosiaalityöntekijöille. Daphne-ohjelman verkkosivuilla on yksityiskohtaisia tietoja hankkeista ja lisätietoja kuten tilastoja ja analyyseja tuloksista ja niiden vaikutuksista: http://europa.eu.int/comm/justice_home/project/daphne/fi/index.htm.